आधार कार्ड की तरह ज्वेलरी का होगा 6 अंकों का कोड; आखिर क्यों पड़ी इसकी जरूरत?
Gold Hallmarks Explained; What is Hallmark Unique Identification (HUID) Number  सोने के हॉलमार्क का मतलब क्या है, इसकी जरूरत क्यों पड़ी और सोने की खरीद-बिक्री में क्या बदल जाएगा? सबसे पहले हॉलमार्क सोने का मतलब क्या है?
दिसंबर 2022 की बात है। रोहन मध्य प्रदेश के छिंदवाड़ा में एक सुनार से बिना हॉलमार्क वाला 2 तोले सोने की ज्वेलरी खरीदता है। कुछ दिनों बाद ही ये ज्वेलरी खराब होने लगती है। जब वह उसे वापस करने के लिए सुनार के पास गया, तो अब उसे उसी ज्वेलरी की आधी कीमत मिली। लेकिन, 1 अप्रैल 2023 के बाद ऐसा नहीं होगा। इसकी वजह ये है कि सुनार अब बिना हॉलमार्क टैग के सोना नहीं बेच सकेंगे।
भास्कर एक्सप्लेनर में भारतीय मानक ब्यूरो के हवाले से 12 सवालों के जरिए सोने के हॉलमार्क से जुड़े हर सवालों के जवाब जानिए….
सवाल 1: हॉलमार्क सोना क्या है और ये कौन तय करता है? 
जवाब: आप सुनार से जो सोना खरीद रहे हैं, वह शुद्ध है या नहीं है। इसकी जांच भारतीय मानक ब्यूरो यानी BIS करती है। यह संस्था सोना, चांदी और दूसरी कीमती धातुओं से बनी ज्वेलरी या कलाकृतियों की जांच करती है। अगर धातु शुद्ध है तो इसे एक टैग दिया जाता है। इस पूरी प्रक्रिया को ही हॉलमार्क कहा जाता है। अब भारत सरकार ने आदेश जारी कर कहा है कि बिना हॉलमार्क लगाए सुनार सोने की बनी कोई चीज नहीं बेच पाएंगे।
सवाल 2: सोने पर हॉलमार्क लगाने से आम लोगों को क्या फायदा होगा? 
जवाब: इस सवाल का जवाब नीचे ग्राफिक्स में पढ़िए…
सवाल 3: आखिर हॉलमार्क वाले सोने की जरूरत क्यों पड़ी? 
जवाब: भारत दुनिया में सोने का दूसरा सबसे बड़ा उपभोक्ता है। पहले नंबर पर चीन है। ऐसे में लोग असली समझकर नकली या कम शुद्ध सोना न खरीद लें। इसके लिए सोने की हॉलमार्किंग की जा रही है।
हॉलमार्क वाले सोने की पहचान करना काफी आसान होगा। ऐसा इसलिए क्योंकि जैसे आधार कार्ड पर 12 अंकों का कोड होता है, उसी तरह से सोने पर 6 अंकों का हॉलमार्क कोड होगा। इसे हॉलमार्क यूनीक आइडेंटिफिकेशन नंबर यानी HUID कहते हैं।
ये नंबर अल्फान्यूमेरिक यानी कुछ इस तरह से हो सकता है- AZ4524। इस नंबर के जरिए सोना को ट्रेस करके ये पता करना संभव होगा कि कोई सोना कितने कैरेट का है। अब ग्राहक ज्वेलरी खरीदने से पहले हॉलमार्क की जांच जरूर कर लें। देशभर में सोने पर ट्रेड मार्क देने के लिए 940 सेंटर बनाए गए हैं।
सवाल 4: हॉलमार्क वाले सोने को किन 5 तरीके से परखना आसान होगा? 
जवाब: सोना कठोर धातु होता है, ऐसे में ज्वेलरी बनाने के लिए उसे लचीला बनाना जरूरी है। इसके लिए सोने में दूसरी धातुओं को मिलाया जाता है। जिस ज्वेलरी में जितना सोना होता है, वह उतना ही ज्यादा महंगा होता है। हॉलमार्क कोड जारी होने के बाद कोई ज्वेलरी कितनी असली है या नकली, इस बात की इन 5 तरह से पहचान होंगी…
1. BIS मार्क: हर ज्वैलरी पर भारतीय मानक ब्यूरो का ट्रेडमार्क यानी लोगो होगा।
2. कैरेट में प्योरिटी: हर ज्वैलरी की कैरेट या फाइनेंस में प्योरिटी होगी।
3. मान लीजिए सोने पर 22K916 लिखा है: इसका मतलब ये हुआ कि यह 22 कैरेट सोना है और यह 91.6% शुद्ध है।
4. सोने पर 18K750 लिखा है: इसका मतलब ये हुआ कि यह 18 कैरेट सोना है और यह 75% शुद्ध है।
5. सोने पर 14K585 लिखा है: इसका मतलब ये हुआ कि यह 14 कैरेट सोना है और यह 58.5% शुद्ध है।
सवाल 5: हॉलमार्क सोने का HUID नंबर डेटा प्राइवेसी के लिहाज से कितना सेफ है? 
जवाब: जून 2021 में भारत सरकार ने नकली सोने की बिक्री और आभूषणों की चोरी को रोकने के लिए हॉलमार्किंग को अनिवार्य कर दी थी। सरकार का कहना है कि इसके सही से लागू होने के बाद सोना बेचने वाले छोटे-बड़े सभी तरह के सुनार ऑटोमेटिकली रजिस्टर हो जाएंगे। इन्होंने कितने सोने की खरीद-बिक्री की है। हर चीज की जानकारी सरकार के पास होगी। HUID नंबर डेटा प्राइवेसी के लिहाज से भी बेहद सुरक्षित है।
‘BIS केअर ऐप’ के जरिए ग्राहक सोने की शुद्धता की खुद से जांच कर सकते हैं। इसके लिए सबसे पहले यूजर्स को गूगल प्ले स्टोर से ये ऐप डाउनलोड करना होगा। इसके बाद ऐप के ‘वेरीफाई HUID’ सेक्शन में जाकर यूजर्स इसके बारे में डिटेल्ड जानकारी प्राप्त कर सकते हैं।
सवाल 6: 4 अंकों वाले पुराने हॉलमार्किंग नंबर को क्यों खत्म किया गया?
जवाब: 16 जून 2021 तक सोने की हॉलमार्किंग करना जरूरी नहीं था। ये सोना खरीदने और बेचने वालों की इच्छा पर निर्भर करता था। तब HUID नंबर 4 अंकों का होता था। इसके बाद 1 जुलाई 2021 से हॉलमार्क नंबर 6 अंकों का कर दिया गया। अब सरकार ने 4 डिजिट और 6 डिजिट हॉलमार्किंग को लेकर कंफ्यूजन दूर करने के लिए यह अहम फैसला लिया है।
नए नियम के तहत एक अप्रैल से सिर्फ छह डिजिट वाले अल्फान्यूमेरिक हॉलमार्किंग ही मान्य होंगे। साथ ही चार डिजिट वाली हॉलमार्किंग पूरी तरह बंद हो जाएगी। इस नए नियम के लागू करने से पहले सोना व्यापारियों को चार अंकों वाले सामान का स्टॉक खाली करने के लिए एक साल नौ महीने का समय दिया गया था। अब वह समय सीमा खत्म हो गई है।
सवाल 7: हॉलमार्क नंबर सिर्फ गहनों पर या सोने के बिस्किट और सिक्कों पर भी लगेंगे? 
जवाब: नया हॉलमार्क नंबर सभी सोने, सोने से बने ज्वेलरी, बिस्किट और सिक्कों के लिए जारी होंगे। हालांकि, ज्वैलर्स उपभोक्ताओं से बिना हॉलमार्क के पुराने सोने के आभूषण , बिस्किट और सिक्के वापस खरीदना जारी रख सकते हैं। सरकार ने ये भी साफ किया है कि ग्राहकों के पास पुरानी योजनाओं वाले हॉलमार्क आभूषण मान्य रहेंगे। लोग अपनी पुराने ज्वेलरी को सुनार के पास बेच सकते हैं।
सवाल 8: क्या मैं पुराने सोने पर भी हॉलमार्क लगा पाऊंगा?
जवाब: आम लोग बिना हॉलमार्क वाले अपने पुराने सोने के गहने या सिक्के को किसी भी ज्वैलर्स के पास बेच सकते हैं। जब वो ज्वैलर्स इस सोने का नया आभूषण बनाकर कहीं बेचेगा तो उसे हॉलमार्क लगवाना होगा।
सवाल 9: नए हॉलमार्क नियम का कोई नुकसान भी है और क्या ये नियम चांदी के लिए भी है?
जवाब: नए हॉलमार्क नियम से आम लोगों को कुछ नुकसान नहीं होगा। इससे और फायदा ये होगा कि अब आप हॉलमार्क वाले पुराने सोने को बेचने जाएंगे तो ज्वैलर्स इसे बिना कटौती के उस वक्त की कीमत पर खरीदेगा। हॉलमार्क का नया नियम फिलहाल सिर्फ सोना के लिए है ये चांदी के लिए नहीं है।
सवाल 10: मेकिंग चार्ज पर इसका क्या असर पड़ेगा?
जवाब: नए नियम के लागू होने के बाद मेकिंग चार्ज पर कोई असर नहीं पड़ेगा। ये पहले की तरह ही लगते रहेंगे। आप हॉलमार्क वाला सोना या ज्वेलरी बेचने जाएंगे तो अब ज्वैलर्स इसमें कटौती नहीं कर सकेगा। वह सिर्फ आपसे मेकिंग चार्ज ही लेगा।
सवाल 11: नियम तोड़ने वालों को क्या सजा मिलेगी?
जवाब: नए नियम को तोड़ने वाले ज्वैलर्स को ज्वेलरी की कीमत से पांच गुना ज्यादा जुर्माना देना होगा। इसके अलावा एक साल की कैद हो सकती है या दोनों हो सकते हैं।
सवाल 12: अब आखिर में जानें कौन और कैसे हॉलमार्क के लिए रजिस्ट्रेशन करा सकता है?
जवाब: कोई भी सोने का मैनुफैक्चरर, होलसेलर और रिटेलर जो सोना या सोने की ज्वेलरी को खरीदते-बेचते हैं। वे भारतीय मानक ब्यूरो में रजिस्ट्रेशन के लिए आवेदन कर सकते हैं।
इन 5 स्टेप को फॉलो करके ज्वेलर्स रजिस्ट्रेशन के लिए आवेदन कर सकते हैं…
अब सोने से जुड़ी दिलचस्प जानकारी के लिए नीचे ग्राफिक्स को पढ़ें...
(नोट: इंट्रो में रोहन के साथ घटी घटना को थोड़ा बदलाव के साथ नाम बदलकर शॉर्ट में लिखा गया है। )
अलग-अलग विषयों पर अन्य एक्सप्लेनर्स भी पढ़िए...
1. पाकिस्तान के पास बचा सिर्फ 3 हफ्ते का पैसा:क्या मुस्लिम भाईचारे के नाम पर पाक को फिर डूबने से बचा लेगा सऊदी अरब
2. रूस-यूक्रेन जंग रोकने की कोशिश करने वाले अरबपति को जहर दिया गया; 101 साल से विरोधियों को ऐसे ही मारता रहा रूस
3. पाकिस्तानी सीरियल किलर, जिसने 100 मांओं को रुलाया:बच्चों को मारकर एसिड में डाल देता था; अनोखे तरीके से 30 दिसंबर को दी थी गिरफ्तारी
4. दिमाग को संक्रमित कर मांस खा गया ब्रेन-ईटिंग अमीबा:गर्म पानी से नाक के जरिए शरीर में घुसा; 11 दिन बाद शख्स की हुई मौत